RETTENS KENDELSE (Femte Afdeling)

23. juli 1997

Sag T-85/96

Francis Alan Clarke

mod

Det Europæiske Center for Udvikling af Erhvervsuddannelse (CEDEFOP)

»Stillingtagen til sagen ufornøden«

Fuldstændig gengivelse på tysk II-755

Aligående:

Påstand om annullation af, for det første, afgørelsen af 5. april 1996, som ændret ved afgørelsen af 22. april 1996, og, for det andet, afgørelsen af 21. maj 1996, ved hvilke afgørelser sagsøgte afslog en anmodning om forlængelse af sagsøgerens placering ved De Europæiske Fællesskabers Statistiske Kontor i Luxembourg og bestemte, at han skulle tiltræde tjenesten i Thessaloniki.

Udfald:

Stillingtagen til sagen ufornøden.

Resumé af kendelse

Begæringen om, at det kendes ufornødent at træffe afgørelse

Ved afgørelse fra sagsøgte (CEDEFOP) af 31. juli 1995 blev sagsøgeren med virkning fra den 1. september 1995, hvor sagsøgte flyttede til Thessaloniki, placeret ved De Europæiske Fællesskabers Statistiske Kontor (Eurostat) i Luxembourg.

Ved afgørelse af 5. april 1996 besluttede sagsøgte at forlænge sagsøgerens udstationering ved Eurostat til den 2. maj 1996.

Ved afgørelse af 22. april 1996 meddelte sagsøgte sagsøgeren en forlængelse af hans udstationering ved Eurostat til den 31. maj 1996.

Ved skrivelse af 8. maj 1996 anmodede sagsøgeren sagsøgte om, at hans udstationering måtte blive forlænget til den 30. september 1996, idet han pr. 1. oktober 1996 ville blive overflyttet til Eurostat.

Ved afgørelse af 21. maj 1996 afslog sagsøgte sagsøgerens anmodning.

Ved stævning indgivet til Rettens Justitskontor den 31. maj 1996 anlagde sagsøgeren i medfør af EF-traktatens artikel 179 sag med påstand om annullation af, for det første, afgørelsen af 5. april 1996, som ændret ved afgørelsen af 22. april 1996, og, for det andet, afgørelsen af 21. maj 1996, ved hvilke afgørelser sagsøgte havde afslået anmodningen om forlængelse af sagsøgerens placering ved Eurostat i Luxembourg og bestemt, at han skulle tiltræde tjenesten i Thessaloniki.

Ved særskilt dokument indleveret til Rettens Justitskontor samme dag indgav sagsøgeren en begæring om foreløbige forholdsregler, hvormed han dels ønskede at opnå udsættelse af gennemførelsen af sagsøgtes afgørelse vedrørende hans tiltrædelse af tjenesten i Thessaloniki, dels, at hans midlertidige placering ved Eurostat i Luxembourg måtte blive opretholdt indtil videre.

Ved kendelse af 5. juli 1996 (sag T-85/96 R, Clarke mod CEDEFOP, Sml. Pers. II, s. 1003) afviste Rettens præsident begæringen om foreløbige forholdsregler.

Den 18. november 1996 indleverede sagsøgeren til Rettens Justitskontor en begæring om, at det fastslås, at det er ufornødent at træffe afgørelse. I sine bemærkninger af 6. december 1996 erklærede sagsøgte ikke at have nogen indvendinger mod denne begæring.

Det må herefter konstateres, at det er ufornødent at træffe afgørelse.

Sagens omkostninger

Sagsøgte har for Retten nedlagt påstand om, at sagsøgeren tilpligtes at betale samtlige sagens omkostninger i medfør af procesreglementets artikel 87, stk. 3, andet afsnit. Det gøres gældende, at sagsøgeren anlagde sagen og fremsatte begæringen om foreløbige forholdsregler vel vidende, at han ikke havde nogen udsigt til at få medhold i disse (præmis 16).

Retten bemærkede, at det fremgår af artikel 20 i vedtægten for tjenestemænd i De Europæiske Fællesskaber, at »tjenestemanden skal tage bopæl på tjenestestedet eller i en sådan afstand fra dette, at han ikke hindres i udførelsen af sit arbejde«. Eftersom han accepterede sin fastansættelse den 1. januar 1996 som tjenestemand ved CEDEFOP, vidste sagsøgeren, at han skulle tage bopæl i Thessaloniki, som har været sagsøgtes faste hjemsted siden den 1. september 1995 (præmis 17).

Konklusion:

Det er ufornødent at træffe afgørelse i sagen.

Sagsøgeren bærer sine egne sagsomkostninger såvel som de sagsomkostninger, som sagsøgte har afholdt i forbindelse med sagen om foreløbige forholdsregler og i nærværende sag.